b'\n_START_ARTICLE_\nFruugo\n_START_PARAGRAPH_\nFruugo oli suomalainen internetin verkkokaupat yhteen koonnut kauppakeskus, jossa kukin kauppias myi tuotteitaan yhteisess\xc3\xa4 markkinapaikassa. Fruugon kauppiaiden tarjonta kattoi yli 100\xc2\xa0000 tuotetta sadalta kauppiaalta Suomesta, Isosta-Britanniasta, Hollannista ja Ruotsista. Mukana oli tunnettuja tuotemerkkej\xc3\xa4 kuten Nike, Hagl\xc3\xb6fs, Suunto, TIGI, Redken, L\xe2\x80\x99Or\xc3\xa9al, Sony, Canon, LEGO, ja BRIO. Kauppiaat toimittivat tilatut tuotteet ja Fruugo huolehtii maksutapahtumasta - t\xc3\xa4m\xc3\xa4n vuoksi koko tilaus maksettiin yhdell\xc3\xa4 kertaa, vaikka tuotteita saattoi saapua erillisiss\xc3\xa4 paketeissaan useista maista._NEWLINE_Fruugoon sijoitettiin kymmeni\xc3\xa4 miljoonia euroja, mutta vuonna 2009 se tuotti tappiota 11 miljoonaa euroa. Edelt\xc3\xa4v\xc3\xa4n\xc3\xa4 vuonna tappio oli ollut 14,5 miljoonaa. Yrityksen liikevaihto tehdyist\xc3\xa4 sopimuksista j\xc3\xa4i reiluun 8\xc2\xa0000 euroon. Ty\xc3\xb6ntekij\xc3\xb6it\xc3\xa4 Fruugolla on ollut 77 mutta henkil\xc3\xb6st\xc3\xb6v\xc3\xa4hennysten j\xc3\xa4lkeen heit\xc3\xa4 oli vuonna 2010 j\xc3\xa4ljell\xc3\xa4 25._NEWLINE_Elokuussa 2010 Fruugon ilmoitettiin yhdistyv\xc3\xa4n brittil\xc3\xa4isen Directory Technologies Limitedin (DTL) kanssa. DTL:n kerrottiin olevan Ison-Britannian suurin itsen\xc3\xa4inen verkkokauppa ja toimineen Fruugon kumppanina jo pitk\xc3\xa4\xc3\xa4n. Ostajana toimi Fruugo. Kauppasumma maksettiin osakkeilla ja yrityksen ilmoitettiin samalla ker\xc3\xa4v\xc3\xa4n uutta pitk\xc3\xa4aikaista rahoitusta osakeannilla. Yhdistyneet yhti\xc3\xb6t jatkoivat toimintaansa Fruugon nimell\xc3\xa4._NEWLINE_Toukokuussa 2012 Fruugo ilmoitti j\xc3\xa4tt\xc3\xa4v\xc3\xa4ns\xc3\xa4 Suomen. Ty\xc3\xb6ntekij\xc3\xb6it\xc3\xa4 oli Helsingiss\xc3\xa4 lopussa en\xc3\xa4\xc3\xa4 "noin 8". Toiminta jatkuu Isossa-Britanniassa. Marraskuussa 2012 Fruugo j\xc3\xa4tti konkurssihakemuksen koska sen varat eiv\xc3\xa4t riitt\xc3\xa4neet velkojen maksuun. Niit\xc3\xa4 yhti\xc3\xb6lle oli kertynyt 10,5 miljoonaa euron edest\xc3\xa4 eik\xc3\xa4 se kyennyt maksamaan edes niiden korkoja. Varoja kassaan j\xc3\xa4i 14\xc2\xa0500 euroa. Pes\xc3\xa4n ainoa omaisuus on sen brittil\xc3\xa4inen tyt\xc3\xa4ryhti\xc3\xb6 Fruugo.com Ltd, mutta my\xc3\xb6s se on varaton, raskaasti tappiollinen ja kaiken lis\xc3\xa4ksi velkaa emoyhti\xc3\xb6lleen._NEWLINE_Yhti\xc3\xb6n taustalla oli tunnettuja suomalaisia liike-el\xc3\xa4m\xc3\xa4n vaikuttajia, kuten muun muassa entinen Nokian toimitusjohtaja Jorma Ollila ja F-Securen Risto Siilasmaa. J\xc3\xa4lkimm\xc3\xa4inen on pes\xc3\xa4n suurin velkoja, jonka First Fellow Oy:n saatavat ovat 2,8 miljoonaa euroa.'